Președintele Klaus Iohannis s-a întâlnit joi, 7 martie, la Palatul Cotroceni cu cancelarul Austriei, Karl Nehammer, în contextul în care, miercuri, 6 martie, congresul PPE a adoptat manifestul care solicită aderarea cât mai curând posibil a României în Spațiul Schengen, iar delegația austriacă a Partidului Popular a renunțat să mai voteze împotrivă.
În cadrul congresului PPE, care are loc zilele acestea la București, liderii europeni au căzut de acord că este nevoie de o aderare accelerată a României și Bulgariei la Spațiul Schengen.
Manifestul prevede că este nevoie "de aderarea deplină la Schengen pentru Bulgaria şi România, prin ridicarea cât mai curând posibil nu doar a controalelor aeriene şi maritime, ci şi a controalelor la frontierele terestre", potrivit Agerpres.
Adoptarea manifestului vine după ce delegaţia austriacă a Partidului Popular aflat la putere a renunţat să mai voteze împotrivă. Chiar și așa, partidul lui Nehammer însă se opune.
Austria este singura țară care se opune aderării României la spațiul de liberă circulație.
Klaus Iohannis va participa, ulterior, la Congresul PPE, în cadrul căruia va susţine un discurs.
Tot joi, președintele are prevăzute întrevederi cu premierul polonez Donald Tusk, cu prim-ministrul Finlandei, Petteri Orpo, precum şi cu vicepreşedintele Consiliului de Miniştri al Republicii Italiene, ministru al Afacerilor externe şi cooperării internaţionale, Antonio Tajani.